title: Regulamentul de punere în aplicare (UE) 2018/1711 al Comisiei din 13 noiembrie 2018 de modificare a Regulamentului de punere în aplicare (UE) nr. 1371/2013 al Consiliului în ceea ce privește data de aplicare a scutirilor acordate producătorilor-exportatori indieni

text:
                  14.11.2018

                  RO

                  Jurnalul Oficial al Uniunii Europene

                  L 286/12

         REGULAMENTUL DE PUNERE ÎN APLICARE (UE) 2018/1711 AL COMISIEI
         din 13 noiembrie 2018
         de modificare a Regulamentului de punere în aplicare (UE) nr. 1371/2013 al Consiliului în ceea ce privește data de aplicare a scutirilor acordate producătorilor-exportatori indieni
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1), în special articolul 11 alineatul (3), articolul 13 alineatul (4) și articolul 14 alineatul (3),
         după consultarea statelor membre,
         întrucât:
         1.   MĂSURI ÎN VIGOARE

                     (1)

                     La 9 august 2011, în urma unei anchete antidumping, prin Regulamentul de punere în aplicare (UE) nr. 791/2011 (2), Consiliul a instituit o taxă antidumping definitivă de 62,9 % asupra importurilor de anumite țesături cu ochiuri deschise din fibră de sticlă originare din Republica Populară Chineză (denumită în continuare „RPC”).

                     (2)

                     La 24 iulie 2012, în urma unei anchete privind circumvenția unor măsuri efectuată în temeiul articolului 13 din Regulamentul (CE) nr. 1225/2009 al Consiliului (3) (denumit în continuare „regulamentul de bază”), prin Regulamentul de punere în aplicare (UE) nr. 672/2012 (4), Consiliul a extins măsurile la importurile de anumite țesături cu ochiuri deschise din fibră de sticlă expediate din Malaysia, indiferent dacă au fost sau nu declarate ca fiind originare din Malaysia.

                     (3)

                     La 16 ianuarie 2013, în urma unei anchete privind circumvenția unor măsuri efectuată în temeiul articolului 13 din regulamentul de bază, prin Regulamentul de punere în aplicare (UE) nr. 21/2013 (5), Consiliul a extins măsurile la importurile de anumite țesături cu ochiuri deschise din fibră de sticlă expediate din Taiwan și Thailanda, indiferent dacă au fost sau nu declarate ca fiind originare din Taiwan sau Thailanda.

                     (4)

                     La 20 decembrie 2013, în urma unei anchete privind circumvenția unor măsuri efectuată în temeiul articolului 13 din regulamentul de bază, prin Regulamentul de punere în aplicare (UE) nr. 1371/2013 (6), Consiliul a extins măsurile la importurile de anumite țesături cu ochiuri deschise din fibră de sticlă expediate din India și Indonezia, indiferent dacă au fost sau nu declarate ca fiind originare din India și Indonezia și a acordat Montex Glass Fibre Industries Pvt. Ltd. o scutire de la taxa respectivă. În temeiul articolului 1 alineatul (3) din Regulamentul de punere în aplicare (UE) nr. 1371/2013, taxele trebuiau percepute pe toate importurile de produs în cauză (cu excepția produselor fabricate de Montex Glass Fibre Industries Pvt. Ltd.), care făceau anterior obiectul înregistrării în temeiul Regulamentului (UE) nr. 322/2013 al Comisiei (7), care deschide ancheta privind circumvenția unor măsuri.

                     (5)

                     La 21 ianuarie 2014, Pyrotek Incorporated, o companie nord-americană care deține fabrici și puncte de vânzare în diverse țări, inclusiv în state membre ale Uniunii, a solicitat o scutire de la măsurile extinse în temeiul articolului 11 alineatul (4) din regulamentul de bază în ceea ce privește Pyrotek India Pvt. Ltd., un producător-exportator din India.

                     (6)

                     În răspunsul său la un chestionar trimis de Comisie, Pyrotek India Pvt. Ltd a indicat că a exportat produsul în cauză pe parcursul perioadei de desfășurare a anchetei privind circumvenția unor măsuri care a dus la extinderea măsurilor la India, și anume de la 1 aprilie 2012 la 31 martie 2013. Așadar, Pyrotek India Pvt. Ltd. nu întrunea condițiile stabilite la articolul 11 alineatul (4) din regulamentul de bază. Cu toate acestea, cererea conținea suficiente elemente de probă pentru a justifica deschiderea unei reexaminări intermediare parțiale a măsurilor, astfel cum au fost extinse la India, în conformitate cu articolul 11 alineatul (3) și cu articolul 13 alineatul (4) din regulamentul de bază.

                     (7)

                     La 23 septembrie 2014, Comisia a deschis o reexaminare intermediară parțială în temeiul articolului 11 alineatul (3) și al articolului 13 alineatul (4) din regulamentul de bază. În cursul acestei reexaminări intermediare parțiale, Comisia a stabilit că Pyrotek India Pvt. Ltd. a fost un producător autentic al produsului în cauză, deoarece și-a început producția în august 2011 și nu s-a angajat în practici de circumvenție.

                     (8)

                     La 10 septembrie 2015, în urma unei anchete efectuate în temeiul articolului 11 alineatul (3) și al articolului 13 alineatul (4) din regulamentul de bază, prin Regulamentul de punere în aplicare (UE) 2015/1507 (8), Comisia a scutit anumiți producători indieni, inclusiv Pyrotek India Pvt. Ltd., de la extinderea taxei aplicabile importurilor de produs în cauză expediate din India, indiferent dacă au fost sau nu declarate ca fiind originare din India. În consecință, începând cu data respectivă, Pyrotek India Pvt. Ltd. a fost scutită de la măsurile extinse pentru exporturile în Uniune.

                     (9)

                     La 6 noiembrie 2017, în urma unei reexaminări efectuate în perspectiva expirării măsurilor în temeiul articolului 11 alineatul (2) din regulamentul de bază, prin Regulamentul de punere în aplicare (UE) 2017/1993 (9), Comisia a instituit o taxă antidumping definitivă la importurile de anumite țesături cu ochiuri deschise din fibră de sticlă originare din RPC astfel cum a fost extinsă la importurile de anumite țesături cu ochiuri deschise din fibră de sticlă expediate din India, Indonezia, Malaysia, Taiwan și Thailanda, indiferent dacă au fost sau nu declarate ca fiind originare din aceste țări.

               2.   REDESCHIDEREA ANCHETEI PRIVIND SCUTIREA

                     (10)

                     Astfel cum se prevede la considerentul 6 de mai sus, Comisia a stabilit că Pyrotek India Pvt. Ltd. a fost un producător autentic al produsului în cauză, deoarece și-a început producția în august 2011 și nu s-a angajat în practici de circumvenție. Prin urmare, Comisia a decis să redeschidă parțial ancheta privind scutirea.

                     (11)

                     La 18 mai 2018, Comisia a inițiat redeschiderea parțială a anchetei privind scutirea în ceea ce privește importurile de țesături cu ochiuri deschise din fibră de sticlă, cu o dimensiune a ochiurilor de peste 1,8 mm atât în lungime, cât și în lățime și cu o greutate de peste 35 g/m2, excluzând discurile din fibră de sticlă, originare din RPC sau expediate din India, declarate sau nu ca fiind originare din India, încadrate în prezent la codurile NC ex 7019 51 00 și ex 7019 59 00. Comisia a publicat avizul de deschidere în Jurnalul Oficial al Uniunii Europene (10) (denumit în continuare „avizul de deschidere”).

                     (12)

                     În avizul de deschidere, Comisia a afirmat că redeschiderea s-a limitat, din punctul de vedere al domeniului de aplicare, la evaluarea caracterului adecvat al extinderii domeniului de aplicare temporal al scutirii la perioada cuprinsă între 21 decembrie 2013 și 10 septembrie 2015.

                     (13)

                     În avizul de deschidere, Comisia a invitat, de asemenea, părțile interesate să se manifeste pentru a participa la anchetă. Mai mult, ea a informat în mod special Pyrotek India Pvt. Ltd., industria din Uniune și alte părți interesate cunoscute a fi vizate de deschiderea anchetei privind scutirea și le-a invitat să participe.

                     (14)

                     Părților interesate li s-a oferit posibilitatea de a-și face cunoscute punctele de vedere în scris și de a solicita o audiere cu Comisia și/sau cu consilierul-auditor pentru proceduri comerciale în termenele stabilite în avizul de deschidere.

               3.   PRODUSUL ÎN CAUZĂ

                     (15)

                     Produsul care face obiectul prezentei anchete este reprezentat de țesăturile cu ochiuri deschise din fibră de sticlă, cu o dimensiune a ochiurilor de peste 1,8 mm atât în lungime, cât și în lățime și cu o greutate de peste 35 g/m2, excluzând discurile din fibră de sticlă, originare din RPC, expediate din India, indiferent dacă au fost sau nu declarate ca fiind originare din India, încadrate în prezent la codurile NC ex 7019 51 00 și ex 7019 59 00 (coduri TARIC 7019510014, 7019590014).

               4.   ANCHETA

         (a)   Domeniul de aplicare al anchetei

                     (16)

                     Domeniul de aplicare al anchetei se limitează la a evalua dacă ar fi oportună extinderea domeniului de aplicare temporal al scutirii la perioada cuprinsă între 21 decembrie 2013 și 10 septembrie 2015.

               (b)   Pyrotek India Pvt. Ltd.

                     (17)

                     Pyrotek India Pvt. Ltd. este o filială indiană a grupului multinațional Pyrotek, cu sediul în SUA. Grupul Pyrotek este un furnizor de diferite tipuri de consumabile și de unelte pentru industria metalurgică și cea a aluminiului.

                     (18)

                     Solicitantul fabrică produsul care face obiectul reexaminării în uzina sa din Chennai (India) și îl vinde societăților sale afiliate din Uniune. În majoritatea cazurilor, societățile afiliate din Uniune prelucrează ulterior produsul care face obiectul reexaminării și vând produsul rezultat consumatorilor finali.

               (c)   Constatările anchetei

                     (19)

                     Se reamintește faptul că, în cadrul reexaminării intermediare parțiale anterioare (11), Comisia a stabilit că Pyrotek India Pvt. Ltd. este un producător autentic al produsului în cauză și că nu s-a angajat în practici de circumvenție.

                     (20)

                     Astfel cum se prevede la considerentul 6, Pyrotek India Pvt. Ltd. a exportat produsul în cauză în perioada cuprinsă de ancheta privind circumvenția unor măsuri care a condus la extinderea măsurilor la India, și anume de la 1 aprilie 2012 la 31 martie 2013, și a plătit taxe antidumping la exporturile sale către Uniune, în conformitate cu Regulamentul de punere în aplicare (UE) nr. 1371/2013.

                     (21)

                     Astfel cum se prevede la considerentul 11, la 10 septembrie 2015, Pyrotek India Pvt. Ltd. a obținut, prin Regulamentul de punere în aplicare (UE) 2015/1507, o scutire de la măsurile extinse pentru exporturile către Uniune începând cu 11 septembrie 2015. Cu toate acestea, data de începere a acestei scutiri nu acoperea perioada anterioară acestei date, în care a fost necesară plata de taxe antidumping pentru exporturile Pyrotek India Pvt. Ltd. către Uniunea Europeană.

                     (22)

                     Comisia a reexaminat situația și a concluzionat că exporturile Pyrotek India Pvt. Ltd. către Uniune în perioada 21 decembrie 2013-10 septembrie 2015 ar trebui să fie excluse de la plata taxei pentru circumvenția unor măsuri.

                     (23)

                     Nicio parte interesată nu s-a manifestat în termenul stabilit în avizul de deschidere. De asemenea, nicio parte interesată nu și-a făcut cunoscut punctul de vedere în scris și nici nu a solicitat o audiere de către Comisie sau de către consilierul-auditor pentru proceduri comerciale.

                     (24)

                     Prin urmare, Comisia consideră că ar fi oportun să se acorde o scutire Pyrotek India Pvt. Ltd. Această scutire ar trebui să se aplice în perioada cuprinsă între 21 decembrie 2013 și 10 septembrie 2015, în conformitate cu articolul 11 alineatul (3) din regulamentul de bază.

                     (25)

                     Prin urmare, Regulamentul de punere în aplicare (UE) nr. 1371/2013 ar trebui modificat pentru a clarifica faptul că scutirile acordate Montex Glass Fibre Industries Pvt. Ltd. și Pyrotek India Pvt. Ltd. se aplică de la data intrării în vigoare a Regulamentului (UE) nr. 1371/2013, și anume de la 21 decembrie 2013, până la intrarea în vigoare a Regulamentului de punere în aplicare (UE) 2015/1507, la 11 septembrie 2015. Articolul 1 alineatul (2) din Regulamentul de punere în aplicare (UE) nr. 1371/2013 ar trebui modificat în consecință.

                     (26)

                     Mai mult, ca urmare a observațiilor prezentate de Pyrotek India Pvt. Ltd. după comunicarea constatărilor, Comisia consideră oportun să clarifice faptul că orice taxă antidumping plătită pentru produsul în cauză fabricat de Pyrotek India Pvt. Ltd. și importat în Uniune în timpul perioadei de înregistrare a mărfurilor prevăzută în Regulamentul (UE) nr. 322/2013 ar trebui să fie eligibilă, de asemenea, pentru cereri de remitere sau de rambursare.

                     (27)

                     Prin urmare, este oportun să se prelungească termenul menționat la articolul 121 alineatul (1) din Regulamentul (UE) nr. 952/2013 al Parlamentului European și al Consiliului (12) până la 1 septembrie 2019, astfel încât să se asigure că taxa plătită în mod necuvenit poate fi rambursată sau remisă de la autoritățile vamale naționale în conformitate cu legislația vamală aplicabilă în cazurile în care termenele prevăzute la alineatul respectiv au expirat înainte de data aplicării prezentului regulament.

               5.   PROCEDURA

                     (28)

                     Măsurile prevăzute de prezentul regulament sunt conforme cu avizul comitetului instituit în temeiul articolului 15 alineatul (1) din Regulamentul (UE) 2016/1036,

               ADOPTĂ PREZENTUL REGULAMENT:

            Articolul 1
            Regulamentul de punere în aplicare (UE) nr. 1371/2013 se modifică după cum urmează:

                        1.

                        Articolul 1 alineatul (2) se înlocuiește cu următorul text:

                           „(2)   Aplicarea scutirii acordate Montex Glass Fibre Industries Pvt. Ltd. și Pyrotek India Pvt. Ltd. este condiționată de prezentarea către autoritățile vamale din statele membre a unei facturi comerciale valabile, care să fie conformă cu cerințele stabilite în anexa la prezentul regulament. În cazul în care nu este prezentată o astfel de factură, se aplică taxa antidumping prevăzută la alineatul (1).
                           Scutirile acordate Montex Glass Fibre Industries Pvt. Ltd. și Pyrotek India Pvt. Ltd. se aplică începând cu 21 decembrie 2013.”

                        2.

                        Articolul 1 alineatul (4) se înlocuiește cu următorul text:

                           „(4)   În absența unor dispoziții contrare, se aplică dispozițiile în vigoare privind taxele vamale. Perioada menționată la articolul 121 alineatul (1) din Regulamentul (UE) nr. 952/2013 al Parlamentului European și al Consiliului (*1) se prelungește până la 1 septembrie 2019 pentru cererile de remitere sau de rambursare depuse de Montex Glass Fibre Industries Pvt. Ltd. și Pyrotek India Pvt. Ltd. în conformitate cu legislația vamală aplicabilă, pentru a acoperi rambursarea sau remiterea taxelor antidumping pentru importurile de produs în cauză în perioada 21 decembrie 2013-10 septembrie 2015, sau în perioada de înregistrare instituită prin articolul 2 din Regulamentul (UE) nr. 322/2013.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 noiembrie 2018.

                  Pentru Comisie

                  Președintele

               Jean-Claude JUNCKER

            (1)  JO L 176, 30.6.2016, p. 21, modificat ultima oară prin Regulamentul (UE) 2018/825 (JO L 143, 7.6.2018, p. 1).

            (2)  Regulamentul de punere în aplicare (UE) nr. 791/2011 al Consiliului din 3 august 2011 de instituire a unei taxe antidumping definitive și de percepere definitivă a taxei provizorii instituite asupra importurilor de anumite țesături cu ochiuri deschise din fibră de sticlă originare din Republica Populară Chineză (JO L 204, 9.8.2011, p. 1).

            (3)  Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (JO L 343, 22.12.2009, p. 51), modificat ultima dată prin Regulamentul (UE) nr. 37/2014 al Parlamentului European și al Consiliului (JO L 18, 21.1.2014, p. 1) [înlocuit de Regulamentul (UE) 2016/1036, modificat ultima dată prin Regulamentul (UE) 2018/825].

            (4)  Regulamentul de punere în aplicare (UE) nr. 672/2012 al Consiliului din 16 iulie 2012 de extindere a taxei antidumping definitive instituite de Regulamentul de punere în aplicare (UE) nr. 791/2011 asupra importurilor de anumite țesături cu ochiuri deschise din fibră de sticlă originare din Republica Populară Chineză la importurile anumitor țesături cu ochiuri deschise din fibră de sticlă expediate din Malaysia, indiferent dacă au fost sau nu declarate ca fiind originare din Malaysia (JO L 196, 24.7.2012, p. 1).

            (5)  Regulamentul de punere în aplicare (UE) nr. 21/2013 al Consiliului din 10 ianuarie 2013 de extindere a taxei antidumping definitive instituite prin Regulamentul de punere în aplicare (UE) nr. 791/2011 asupra importurilor de anumite țesături cu ochiuri deschise din fibră de sticlă originare din Republica Populară Chineză la importurile anumitor țesături cu ochiuri deschise din fibră de sticlă expediate din Taiwan sau Thailanda, indiferent dacă au fost sau nu declarate ca fiind originare din Taiwan sau Thailanda (JO L 11, 16.1.2013, p. 1).

            (6)  Regulamentul de punere în aplicare (UE) nr. 1371/2013 al Consiliului din 16 decembrie 2013 de extindere a taxei antidumping definitive instituite prin Regulamentul de punere în aplicare (UE) nr. 791/2011 privind importurile de anumite țesături cu ochiuri deschise din fibră de sticlă originare din Republica Populară Chineză la importurile anumitor țesături cu ochiuri deschise din fibră de sticlă expediate din India și Indonezia, indiferent dacă au fost sau nu declarate ca fiind originare din India și Indonezia (JO L 346, 20.12.2013, p. 20).

            (7)  Regulamentul (UE) nr. 322/2013 al Comisiei din 9 aprilie 2013 de deschidere a unei anchete privind eventuala eludare a măsurilor antidumping instituite prin Regulamentul de punere în aplicare (UE) nr. 791/2011 al Consiliului asupra importurilor de anumite țesături cu ochiuri deschise din fibră de sticlă originare din Republica Populară Chineză prin importuri de anumite țesături cu ochiuri deschise din fibră de sticlă expediate din India și Indonezia, indiferent dacă au fost sau nu declarate ca fiind originare din India sau Indonezia, și de supunere a acestor importuri la înregistrare (JO L 101, 10.4.2013, p. 1).

            (8)  Regulamentul de punere în aplicare (UE) 2015/1507 al Comisiei din 9 septembrie 2015 de modificare a Regulamentului de punere în aplicare (UE) nr. 1371/2013 al Consiliului de extindere a taxei antidumping definitive instituite privind importurile de anumite țesături cu ochiuri deschise din fibră de sticlă originare din Republica Populară Chineză la importurile expediate, inter alia, din India, indiferent dacă au fost sau nu declarate ca fiind originare din India (JO L 236, 10.9.2015, p. 1).

            (9)  Regulamentul de punere în aplicare (UE) 2017/1993 al Comisiei din 6 noiembrie 2017 de instituire a unei taxe antidumping definitive la importurile de anumite țesături cu ochiuri deschise din fibră de sticlă originare din Republica Populară Chineză astfel cum a fost extinsă la importurile de anumite țesături cu ochiuri deschise din fibră de sticlă expediate din India, Indonezia, Malaysia, Taiwan și Thailanda, indiferent dacă au fost sau nu declarate ca fiind originare din aceste țări, în urma unei reexaminări efectuate în perspectiva expirării măsurilor în temeiul articolului 11 alineatul (2) din Regulamentul (UE) 2016/1036 al Parlamentului European și al Consiliului (JO L 288, 7.11.2017, p. 4).

            (10)  Aviz de deschidere referitor la măsurile antidumping aplicabile importurilor de anumite țesături cu ochiuri deschise din fibră de sticlă originare din Republica Populară Chineză, extinse asupra importurilor expediate din India, indiferent dacă au fost sau nu declarate ca fiind originare din India (JO C 171, 18.5.2018, p. 10).

            (11)  Regulamentul de punere în aplicare (UE) 2015/1507, considerentele 12-16.

            (12)  Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 269, 10.10.2013, p. 1).

            (*1)  JO L 269, 10.10.2013, p. 1”


title: Regulamentul de punere în aplicare (UE) 2018/1878 al Comisiei din 26 noiembrie 2018 de înregistrare a unei denumiri în Registrul denumirilor de origine protejate și al indicațiilor geografice protejate [„Scrumbie de Dunăre afumată” (IGP)]

text:
                  3.12.2018

                  RO

                  Jurnalul Oficial al Uniunii Europene

                  L 307/22

         REGULAMENTUL DE PUNERE ÎN APLICARE (UE) 2018/1878 AL COMISIEI
         din 26 noiembrie 2018
         de înregistrare a unei denumiri în Registrul denumirilor de origine protejate și al indicațiilor geografice protejate [„Scrumbie de Dunăre afumată” (IGP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 50 alineatul (2) litera (a) din Regulamentul (UE) nr. 1151/2012, cererea de înregistrare a denumirii „Scrumbie de Dunăre afumată”, depusă de România, a fost publicată în Jurnalul Oficial al Uniunii Europene (2).

                     (2)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, denumirea „Scrumbie de Dunăre afumată” ar trebui, prin urmare, înregistrată,

               ADOPTĂ PREZENTUL REGULAMENT:

            Articolul 1
            Se înregistrează denumirea „Scrumbie de Dunăre afumată” (IGP).
            Denumirea menționată la primul paragraf identifică un produs din clasa 1.7. – Pești, moluște și crustacee proaspete și produse derivate din anexa XI la Regulamentul de punere în aplicare (UE) nr. 668/2014 al Comisiei (3).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 26 noiembrie 2018.

                  Pentru Comisie,

                  Pentru Președinte,

               Phil HOGAN

                  Membru al Comisiei

            (1)  JO L 343, 14.12.2012, p. 1.

            (2)  JO C 162, 8.5.2018, p. 28.

            (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).


title: Regulamentul de punere în aplicare (UE) 2018/1879 al Comisiei din 29 noiembrie 2018 de modificare a Regulamentului de punere în aplicare (UE) 2016/2080 în ceea ce privește data intrării în depozitare a laptelui praf degresat vândut printr-o procedură de licitație

text:
                  3.12.2018

                  RO

                  Jurnalul Oficial al Uniunii Europene

                  L 307/23

         REGULAMENTUL DE PUNERE ÎN APLICARE (UE) 2018/1879 AL COMISIEI
         din 29 noiembrie 2018
         de modificare a Regulamentului de punere în aplicare (UE) 2016/2080 în ceea ce privește data intrării în depozitare a laptelui praf degresat vândut printr-o procedură de licitație
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1),
         având în vedere Regulamentul de punere în aplicare (UE) 2016/1240 al Comisiei din 18 mai 2016 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește intervenția publică și ajutorul pentru depozitarea privată (2), în special articolul 28,
         întrucât:

                     (1)

                     Pentru a defini cantitățile de lapte praf degresat care fac obiectul procedurii de licitație deschise prin Regulamentul de punere în aplicare (UE) 2016/2080 al Comisiei (3), articolul 1 din regulamentul menționat stabilește un termen-limită până la care laptele praf degresat trebuie să fi intrat în depozitare publică.

                     (2)

                     Având în vedere situația actuală de pe piața laptelui și a produselor lactate în ceea ce privește redresarea prețurilor și nivelul ridicat al stocurilor de intervenție, este necesar ca un volum suplimentar de lapte praf degresat să fie pus la dispoziție pentru vânzare prin modificarea datei de intrare în depozitare.

                     (3)

                     Prin urmare, Regulamentul de punere în aplicare (UE) 2016/2080 ar trebui modificat în consecință.

                     (4)

                     Pentru a face ca laptele praf degresat să fie disponibil pentru vânzare fără întârziere, prezentul regulament ar trebui să intre în vigoare în ziua următoare datei publicării în Jurnalul Oficial al Uniunii Europene,

                     (5)

                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

               ADOPTĂ PREZENTUL REGULAMENT:

            Articolul 1
            La articolul 1 din Regulamentul de punere în aplicare (UE) 2016/2080, data de „1 august 2016” se înlocuiește cu data de „1 ianuarie 2018”.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 29 noiembrie 2018.

                  Pentru Comisie,

                  Pentru Președinte,

               Phil HOGAN

                  Membru al Comisiei

            (1)  JO L 347, 20.12.2013, p. 671.

            (2)  JO L 206, 30.7.2016, p. 71.

            (3)  Regulamentul de punere în aplicare (UE) 2016/2080 al Comisiei din 25 noiembrie 2016 de deschidere a vânzărilor de lapte praf degresat prin procedură de licitație (JO L 321, 29.11.2016, p. 45).


title: Regulamentul de punere în aplicare (UE) 2018/1880 al Comisiei din 30 noiembrie 2018 de modificare a Regulamentului (CE) nr. 3199/93 privind recunoașterea reciprocă a procedurilor pentru denaturarea completă a alcoolului în scopul scutirii de la plata accizelor

text:
                  3.12.2018

                  RO

                  Jurnalul Oficial al Uniunii Europene

                  L 307/24

         REGULAMENTUL DE PUNERE ÎN APLICARE (UE) 2018/1880 AL COMISIEI
         din 30 noiembrie 2018
         de modificare a Regulamentului (CE) nr. 3199/93 privind recunoașterea reciprocă a procedurilor pentru denaturarea completă a alcoolului în scopul scutirii de la plata accizelor
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 92/83/CEE a Consiliului din 19 octombrie 1992 privind armonizarea structurilor accizelor la alcool și băuturi alcoolice (1), în special articolul 27 alineatul (4),
         întrucât:

                     (1)

                     În temeiul articolului 27 alineatul (1) litera (a) din Directiva 92/83/CEE, statele membre trebuie să scutească de accize alcoolul care a fost complet denaturat în conformitate cu cerințele oricărui stat membru, cu condiția ca cerințele respective să fi fost notificate în mod corespunzător și acceptate în conformitate cu condițiile prevăzute la alineatele (3) și (4) de la articolul menționat.

                     (2)

                     Denaturanții utilizați de statele membre pentru denaturarea completă a alcoolului, în conformitate cu articolul 27 alineatul (1) litera (a) din Directiva 92/83/CEE, sunt cei descriși în anexa la Regulamentul (CE) nr. 3199/93 al Comisiei (2).

                     (3)

                     La 6 iunie 2018, Republica Cehă a comunicat Comisiei denaturanții pe care intenționează să îi folosească pentru denaturarea completă a alcoolului în scopul aplicării articolului 27 alineatul (1) litera (a) din directiva menționată.

                     (4)

                     Comisia a transmis comunicarea respectivă celorlalte state membre la data de 4 iulie 2018.

                     (5)

                     Comisia nu a primit obiecții.

                     (6)

                     Prin urmare, Regulamentul (CE) nr. 3199/93 ar trebui modificat în consecință.

                     (7)

                     Măsurile prevăzute în prezentul regulament sunt conforme cu avizul Comitetului pentru accize,

               ADOPTĂ PREZENTUL REGULAMENT:

            Articolul 1
            Anexa la Regulamentul (CE) nr. 3199/93 se înlocuiește cu textul din anexa la prezentul regulament.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 30 noiembrie 2018.

                  Pentru Comisie

                  Președintele

               Jean-Claude JUNCKER

            (1)  JO L 316, 31.10.1992, p. 21.

            (2)  Regulamentul (CE) nr. 3199/93 al Comisiei din 22 noiembrie 1993 privind recunoașterea reciprocă a procedurilor pentru denaturarea completă a alcoolului în scopul scutirii de la plata accizelor (JO L 288, 23.11.1993, p. 12).

            ANEXĂ

                     „ANEXĂ
                     Lista produselor cu numărul de înregistrare CAS aferent (Chemical Abstracts Service), autorizate pentru denaturarea completă a alcoolului.

                                 Acetonă

                                 CAS: 67-64-1

                                 Benzoat de denatoniu

                                 CAS: 3734-33-6

                                 Etanol

                                 CAS: 64-17-5

                                 Etil terț-butil eter

                                 CAS: 637-92-3

                                 Fluoresceină

                                 CAS: 2321-07-5

                                 Benzină (inclusiv benzina fără plumb)

                                 CAS: 86290-81-5

                                 Alcool izopropilic

                                 CAS: 67-63-0

                                 Kerosen

                                 CAS: 8008-20-6

                                 Petrol lampant

                                 CAS: 64742-47-8 și 64742-48-9

                                 Metanol

                                 CAS: 67-56-1

                                 Metiletilcetonă (2-butanonă)

                                 CAS: 78-93-3

                                 Metilizobutilcetonă

                                 CAS: 108-10-1

                                 Albastru de metilen (52015)

                                 CAS: 61-73-4

                                 Solvent nafta

                                 CAS: 92062-36-7

                                 Esențe de terebentină

                                 CAS: 8006-64-2

                                 Benzină de uz tehnic (technical petrol)

                                 CAS: 92045-57-3

                           Termenul «etanol absolut» din prezenta anexă are aceeași semnificație ca termenul «alcool absolut» utilizat de Uniunea Internațională de Chimie Pură și Aplicată.
                     În toate statele membre, în alcoolul denaturat se poate adăuga orice colorant pentru a-i da o culoare caracteristică, făcându-l imediat identificabil.
                     I.   Procedura comună de denaturare pentru alcoolul complet denaturat utilizată în Belgia, Bulgaria, Republica Cehă, Danemarca, Germania, Estonia, Irlanda, Grecia, Spania, Franța, Italia, Cipru, Letonia, Lituania, Luxemburg, Ungaria, Malta, Țările de Jos, Austria, Polonia, Portugalia, România, Slovenia, Slovacia și Finlanda:

                     Per hectolitru de etanol absolut:

                                 —

                                 1,0 litru de alcool izopropilic;

                                 —

                                 1,0 litru de metiletilcetonă;

                                 —

                                 1,0 gram de benzoat de denatoniu.

                           II.   O concentrare sporită a procedurii comune de denaturare pentru alcoolul complet denaturat utilizată în următoarele state membre:

                        Regatul Unit

                     Per hectolitru de etanol absolut:

                                 —

                                 3,0 litri de alcool izopropilic;

                                 —

                                 3,0 litri de metiletilcetonă;

                                 —

                                 1,0 gram de benzoat de denatoniu.

                        Croația

                     Per hectolitru de etanol absolut:
                     Un minimum de:

                                 —

                                 1,0 litru de alcool izopropilic;

                                 —

                                 1,0 litru de metiletilcetonă;

                                 —

                                 1,0 gram de benzoat de denatoniu.

                        Suedia

                     Per hectolitru de etanol absolut:

                                 —

                                 1,0 litru de alcool izopropilic;

                                 —

                                 2,0 litri de metiletilcetonă;

                                 —

                                 1,0 gram de benzoat de denatoniu.

                           III.   Proceduri suplimentare de denaturare pentru alcoolul complet denaturat utilizate în anumite state membre:

                        Republica Cehă

                     Per hectolitru de etanol absolut:

                                 —

                                 0,4 litri de solvent nafta;

                                 —

                                 0,2 litri de kerosen;

                                 —

                                 0,1 litri de benzină de uz tehnic (technical petrol).

                        Grecia

                     Poate fi denaturat numai alcoolul de calitate inferioară (capete și cozi de distilare), cu o concentrație alcoolică de minimum 93 % în volum și de maximum 96 % în volum.
                     Per hectolitru de alcool hidratat de 93 % în volum se adaugă următoarele substanțe:

                                 —

                                 2,0 litri de metanol;

                                 —

                                 1,0 litru de esență de terebentină;

                                 —

                                 0,50 litri de petrol lampant;

                                 —

                                 0,40 grame de albastru de metilen.

                           La o temperatură de 20 °C, produsul final va atinge, în starea sa nemodificată, 93 % în volum.

                        Finlanda – autorizată până la 31.12.2018

                     Per hectolitru de etanol absolut, oricare dintre următoarele formulări:

                                 1.

                                 2,0 litri de metiletilcetonă;
                                 3,0 litri de metilizobutilcetonă.

                                 2.

                                 2,0 litri de acetonă;
                                 3,0 litri de metilizobutilcetonă.

               ”


title: Regulamentul de punere în aplicare (UE) 2018/1957 al Comisiei din 11 decembrie 2018 de modificare a Regulamentului (UE) nr. 885/2010 în ceea ce privește condițiile de autorizare a preparatului din narasin și nicarbazin ca aditiv pentru hrana puilor pentru îngrășare (titularul autorizației: Eli Lilly and Company Ltd) (Text cu relevanță pentru SEE.)

text:
                  12.12.2018

                  RO

                  Jurnalul Oficial al Uniunii Europene

                  L 315/23

         REGULAMENTUL DE PUNERE ÎN APLICARE (UE) 2018/1957 AL COMISIEI
         din 11 decembrie 2018
         de modificare a Regulamentului (UE) nr. 885/2010 în ceea ce privește condițiile de autorizare a preparatului din narasin și nicarbazin ca aditiv pentru hrana puilor pentru îngrășare (titularul autorizației: Eli Lilly and Company Ltd)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 13 alineatul (3),
         întrucât:

                     (1)

                     Regulamentul (CE) nr. 1831/2003 prevede autorizarea aditivilor destinați utilizării în hrana animalelor, precum și motivele și procedurile de acordare a unor astfel de autorizații.

                     (2)

                     Utilizarea preparatului din narasin și nicarbazin ca aditiv pentru hrana puilor pentru îngrășare a fost autorizată timp de zece ani prin Regulamentul (UE) nr. 885/2010 al Comisiei (2).

                     (3)

                     În conformitate cu articolul 13 alineatul (3) al Regulamentului (CE) nr. 1831/2003, titularul autorizației a dorit să modifice condițiile autorizației și a prezentat o cerere pentru modificarea conținutului de microtrasor roșu de la 11 g/kg la un interval de 4-11 g/kg Cererea a fost însoțită de datele justificative relevante.

                     (4)

                     În avizul său din 18 octombrie 2016 (3), Autoritatea Europeană pentru Siguranța Alimentară (denumită în continuare „autoritatea”) a concluzionat că reducerea conținutului de microtrasor roșu de la 11 g/kg la un interval de 4-11 g/kg de aditiv nu are niciun efect asupra proprietăților fizico-chimice și biologice ale aditivului. Prin urmare, autoritatea a ajuns la concluzia că evaluarea siguranței și a eficacității făcută pentru preparatul precedent, cu 11 g/kg de microtrasor roșu, este în continuare valabilă pentru noul preparat. Autoritatea nu consideră că sunt necesare cerințe specifice de monitorizare ulterioară introducerii pe piață. În plus, autoritatea a verificat raportul privind metoda de analiză a aditivului în hrana pentru animale, transmis de laboratorul de referință înființat prin Regulamentul (CE) nr. 1831/2003.

                     (5)

                     În data de 10 iulie 2018, Eli Lilly and Company Ltd. a depus de asemenea o cerere în conformitate cu articolul 13 alineatul (3) al Regulamentului (CE) nr. 1831/2003, propunând modificarea numelui titularului autorizației. Solicitantul a susținut că, începând de la 3 aprilie 2018, Elanco GmbH, o unitate a Eli Lilly and Company Ltd, este considerată titularul drepturilor de comercializare a aditivului menționat anterior. Cererea a fost însoțită de datele justificative relevante.

                     (6)

                     Modificarea propusă a condițiilor autorizației privind numele titularului autorizației este de natură pur administrativă și nu implică necesitatea unei noi evaluări a aditivului în cauză. Autoritatea a fost informată cu privire la această cerere.

                     (7)

                     Evaluarea preparatului din narasin și nicarbazin cu noul conținut de microtrasor roșu arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003.

                     (8)

                     Prin urmare, Regulamentul (UE) nr. 885/2010 ar trebui modificat în consecință.

                     (9)

                     Întrucât niciun motiv de siguranță nu impune aplicarea imediată a modificărilor aduse de prezentul regulament, este adecvat să se prevadă o perioadă de tranziție pe parcursul căreia stocurile existente de aditivi furajeri narasin și nicarbazin care sunt în conformitate cu dispozițiile aplicabile înainte de data intrării în vigoare a prezentului regulament pot continua să fie introduse pe piață și utilizate până la epuizare.

                     (10)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Anexa la Regulamentul (UE) nr. 885/2010 se modifică după cum urmează:

                        (a)

                        în coloana 2, cuvintele „Eli Lilly and Company Ltd” se înlocuiesc cu „Elanco GmbH”;

                        (b)

                        în coloana 4, „Compoziție, formulă chimică, descriere, metoda de analiză”, „Compoziția aditivului”, la conținutul de microtrasor roșu, cuvintele „11 g/kg” se înlocuiesc cu „4-11 g/kg”.

            Articolul 2
            Stocurile de aditiv existente, care sunt în conformitate cu dispozițiile aplicabile înainte de data intrării în vigoare a prezentului regulament, pot continua să fie introduse pe piață și pot fi utilizate până la epuizare.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 11 decembrie 2018.

                  Pentru Comisie

                  Președintele

               Jean-Claude JUNCKER

            (1)  JO L 268, 18.10.2003, p. 29.

            (2)  Regulamentul (UE) nr. 885/2010 al Comisiei din 7 octombrie 2010 privind autorizarea preparatului din narasin și nicarbazin ca aditiv pentru hrana puilor pentru îngrășare (titularul autorizației: Eli Lilly and Company Ltd) și de modificare a Regulamentului (CE) nr. 2430/1999 (JO L 265, 8.10.2010, p. 5).

            (3)  EFSA Journal 2016; 14(11):4614.


title: Regulamentul de punere în aplicare (UE) 2019/162 al Comisiei din 1 februarie 2019 de modificare a Regulamentului (CE) nr. 1210/2003 al Consiliului privind anumite restricții specifice în relațiile economice și financiare cu Irak

text:
                  4.2.2019

                  RO

                  Jurnalul Oficial al Uniunii Europene

                  L 32/1

         REGULAMENTUL DE PUNERE ÎN APLICARE (UE) 2019/162 AL COMISIEI
         din 1 februarie 2019
         de modificare a Regulamentului (CE) nr. 1210/2003 al Consiliului privind anumite restricții specifice în relațiile economice și financiare cu Irak
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1210/2003 al Consiliului din 7 iulie 2003 privind anumite restricții specifice în relațiile economice și financiare cu Irak și de abrogare a Regulamentului (CE) nr. 2465/96 (1), în special articolul 11 litera (b),
         întrucât:

                     (1)

                     Anexa III la Regulamentul (CE) nr. 1210/2003 cuprinde lista organismelor publice, a corporațiilor și a agențiilor, a persoanelor fizice și juridice, a organismelor și a entităților fostului guvern irakian care, în temeiul regulamentului menționat, fac obiectul înghețării fondurilor și a resurselor economice care se aflau în afara Irakului la data de 22 mai 2003.

                     (2)

                     Anexa IV la Regulamentul (CE) nr. 1210/2003 cuprinde lista persoanelor fizice și juridice și a organismelor sau entităților asociate regimului fostului președinte Saddam Hussein cărora li se aplică înghețarea fondurilor și a resurselor economice și interdicția de a pune la dispoziție fonduri sau resurse economice.

                     (3)

                     La 29 ianuarie 2019, Comitetul pentru sancțiuni al Consiliului de Securitate al Organizației Națiunilor Unite a hotărât să elimine opt mențiuni de pe lista persoanelor sau a entităților cărora ar trebui să li se aplice înghețarea fondurilor și a resurselor economice.

                     (4)

                     Anexele III și IV la Regulamentul (CE) nr. 1210/2003 ar trebui, prin urmare, să fie modificate în consecință,

               ADOPTĂ PREZENTUL REGULAMENT:

            Articolul 1
            Anexa III la Regulamentul (CE) nr. 1210/2003 se modifică în conformitate cu anexa I la prezentul regulament.

            Articolul 2
            Anexa IV la Regulamentul (CE) nr. 1210/2003 se modifică în conformitate cu anexa II la prezentul regulament.

            Articolul 3
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 1 februarie 2019.

                  Pentru Comisie,

                  Pentru Președinte,

                  Șeful Serviciului Instrumente de Politică Externă

            (1)  JO L 169, 8.7.2003, p. 6.

            ANEXA I
            În anexa III la Regulamentul (CE) nr. 1210/2003, se elimină următoarele mențiuni:

                           „45.

                           GENERAL ESTABLISHMENT FOR HOSPITALITY AFFAIRS. Adresă: P.O. Box 240, Hay Al-Wihda, Al-Wathik Square, Baghdad, Iraq.”

                           „50.

                           GENERAL ESTABLISHMENT FOR TRAVEL AND TOURIST SERVICES. Adresă: P.O. Box 10028, Karrada, No. 19, Hay Al-Wadha, Mahala (904), Baghdad, Iraq.”

                           „93.

                           NATIONAL COMPUTER CENTRE. Adresă: P.O. Box 3267, Saadoun Nafoora Square, Baghdad, Iraq.”

                           „121.

                           STATE CONTRACTING BUILDINGS COMPANY (alias STATE COMPANY FOR BUILDING CONTRACTS). Adresă: P.O. Box 19036, Al Nahda Area, Baghdad, Iraq.”

                           „149.

                           STATE ENTERPRISE FOR RUBBER INDUSTRIES. Adresă: P.O. Box 71, Diwaniya, Iraq.”

                           „175.

                           STATE ORGANISATION FOR BUILDINGS [alias (a) STATE ORGANISATION OF BUILDING, (b) DESIGN AND STUDIES SECTION, (c) GENERAL ESTABLISHMENT OF BUILDINGS FOR CENTRAL REGION, (d) GENERAL ESTABLISHMENT OF BUILDINGS FOR NORTHERN REGION, (e) GENERAL ESTABLISHMENT OF BUILDINGS FOR SOUTHERN REGION]. Adrese: (a) Museum Square, Karkh, Baghdad, Iraq; (b) Mosul, left side, near Al Hurya Bridge, P.O. Box 368, Baghdad, Iraq; (c) Karkh, Karadat Mariam, Baghdad, Iraq; (d) Maysan, Iraq.”

                           „189.

                           STATE ORGANISATION FOR TOURISM. Adrese: (a) P.O. Box 2387, Alwiyah, Saadoon St., Karrada Al Basra, Baghdad, Iraq; (b) Al-Masbah, near Al Fatih Square, Baghdad, Iraq.”

            ANEXA II
            În anexa IV la Regulamentul (CE) nr. 1210/2003, următoarea mențiune se elimină:

                           „94.

                           AL-HUDA STATE COMPANY FOR RELIGIOUS TOURISM [alias (a) AL-HUDA FOR RELIGIOUS TOURISM COMPANY, (b) AL-HODA STATE COMPANY FOR RELIGIOUS TOURISM, (c) AL-HODA FOR RELIGIOUS TOURISM COMPANY]. Adresă: Irak.”


title: Regulamentul de punere în aplicare (UE) 2019/321 al Comisiei din 18 februarie 2019 privind clasificarea anumitor mărfuri în Nomenclatura combinată și de abrogare a Regulamentului de punere în aplicare (UE) 2017/1232

text:
                  25.2.2019

                  RO

                  Jurnalul Oficial al Uniunii Europene

                  L 55/4

         REGULAMENTUL DE PUNERE ÎN APLICARE (UE) 2019/321 AL COMISIEI
         din 18 februarie 2019
         privind clasificarea anumitor mărfuri în Nomenclatura combinată și de abrogare a Regulamentului de punere în aplicare (UE) 2017/1232
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
         întrucât:

                     (1)

                     Pentru a se asigura aplicarea uniformă a Nomenclaturii combinate („NC”) anexate la Regulamentul (CEE) nr. 2658/87 (2) al Consiliului, este necesară adoptarea unor dispoziții privind clasificarea anumitor mărfuri.

                     (2)

                     Prin Regulamentul de punere în aplicare (UE) 2017/1232 al Comisiei (3), un articol realizat din fontă cu grafit sferoidal (fontă ductilă, EN-GJS-500-7) a fost clasificat la codul NC 7325 99 10 drept alte articole turnate din fontă maleabilă.

                     (3)

                     Clasificarea în Regulamentul de punere în aplicare (UE) 2017/1232 s-a bazat pe notele explicative la Nomenclatura combinată de la codul NC 7307 19 10, care au definit fonta maleabilă și, potrivit notelor respective, termenul „maleabil” include și fonta cu grafit sferoidal.

                     (4)

                     În cauzele conexate C-397/17 și C-398/17, Profit Europe (4), Curtea de Justiție a hotărât că accesoriile de țevărie turnate din fontă cu grafit sferoidal trebuie clasificate la subpoziția 7307 19 90.

                     (5)

                     Curtea de Justiție și-a întemeiat decizia pe constatarea că fonta cu grafit sferoidal și fonta maleabilă diferă în termeni de compoziție și metodă de producție și, chiar dacă fonta cu grafit sferoidal prezintă caracteristici similare cu cele ale fontei maleabile (EN-GJM), aceasta constituie o categorie separată în clasificarea fontei (EN-GJS).

                     (6)

                     Curtea de Justiție a concluzionat că, în această privință, notele explicative menționate, atât timp cât prevăd că „termenul «maleabil» include fonta cu grafit sferoidal”, au ca efect extinderea noțiunii de „fontă maleabilă” la altă categorie de fontă și, prin urmare, trebuie să nu fie luate în considerare.

                     (7)

                     Hotărârea Curții de Justiție se aplică prin analogie produsului reglementat de Regulamentul de punere în aplicare (UE) 2017/1232, deoarece produsul respectiv corespunde standardului EN-GJS-500-7, iar clasificarea sa ca articol din fontă maleabilă s-a bazat pe textul notelor explicative la Nomenclatura combinată de la codul NC 7307 19 10 în privința cărora Curtea de Justiție a constatat că modifică domeniul de aplicare al subpoziției NC 7307 19 10.

                     (8)

                     Prin urmare, clasificarea articolului care intră sub incidența Regulamentului de punere în aplicare (UE) 2017/1232 nu este în conformitate cu constatările Curții de Justiție în hotărârea pronunțată în cauzele conexate C-397/17 și C-398/17.

                     (9)

                     Prin urmare, Regulamentul de punere în aplicare (UE) 2017/1232 ar trebui abrogat și înlocuit.

                     (10)

                     Măsurile prevăzute de prezentul regulament sunt conforme cu avizul Comitetului Codului vamal,

               ADOPTĂ PREZENTUL REGULAMENT:

            Articolul 1
            Mărfurile descrise în coloana (1) a tabelului din anexă se clasifică în Nomenclatura combinată la codul NC indicat în coloana (2) a tabelului menționat anterior.

            Articolul 2
            Regulamentul de punere în aplicare (UE) 2017/1232 se abrogă.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 18 februarie 2019.

                  Pentru Comisie,

                  Pentru Președinte,

               Stephen QUEST

                  Director general

                  Direcția Generală Impozitare și Uniune Vamală

            (1)  JO L 269, 10.10.2013, p. 1.

            (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (JO L 256, 7.9.1987, p. 1).

            (3)  Regulamentul de punere în aplicare (UE) 2017/1232 al Comisiei din 3 iulie 2017 privind clasificarea anumitor mărfuri în Nomenclatura combinată (JO L 177, 8.7.2017, p. 23).

            (4)  Hotărârea din 12 iulie 2018, Profit Europe, C-397/17 și C 398/17, EU:C:2018:564.

            ANEXĂ

                        Descrierea mărfurilor

                        Clasificare
                        (cod NC)

                        Motive

                        (1)

                        (2)

                        (3)

                        Un articol circular cu un diametru de aproximativ 500 mm și o greutate de aproximativ 23 kg Acesta este realizat din fontă cu grafit sferoidal (fontă ductilă, EN-GJS-500-7). Articolul este vopsit cu bitum negru pentru protecție anticoroziune.
                        Articolul este certificat în conformitate cu standardul EN 124 (capace pentru guri de vizitare și grătare pentru rigole pentru zonele de circulație a vehiculelor și a pietonilor) și este utilizat drept capac de canal (de exemplu, pentru canalizări pluviale).
                        A se vedea imaginea (1).

                        7325 99 90

                        Clasificarea se stabilește pe baza regulilor generale 1 și 6 de interpretare a Nomenclaturii combinate, precum și pe baza textului codurilor NC 7325 , 7325 99  și 7325 99 90 .
                        Clasificarea articolului la codul NC 7325 10 00  drept alte articole turnate din fontă nemaleabilă este exclusă, întrucât fonta nemaleabilă nu este deformabilă la o tensiune de comprimare, în timp ce fonta cu grafit sferoidal se poate deforma dacă este supusă unei presiuni de tracțiune și, de asemenea, unei tensiuni de comprimare, într-o anumită măsură. Prin urmare, fonta cu grafit sferoidal ca atare nu poate fi considerată fontă nemaleabilă (a se vedea, prin analogie, hotărârea din 12 iulie 2018, Profit Europe, cauzele conexate C-397/17 și C-398/17, EU:C:2018:564).
                        Clasificarea articolului la codul NC 7325 99 10  drept alte articole turnate din fontă maleabilă este, de asemenea, exclusă, întrucât fonta cu grafit sferoidal și fonta maleabilă diferă în termeni de compoziție și metodă de producție. Chiar dacă fonta cu grafit sferoidal prezintă caracteristici similare cu cele ale fontei maleabile (EN-GJM), ea face parte dintr-o categorie separată (EN-GJS) (a se vedea, prin analogie, hotărârea din 12 iulie 2018, Profit Europe, cauzele conexate C-397/17 și C-398/17).
                        Articolul trebuie clasificat așadar la codul NC 7325 99 90 , drept „alte articole turnate din fontă”.

               (1)  Imaginea are caracter pur informativ.


title: Regulamentul de punere în aplicare (UE) 2018/512 al Consiliului din 27 martie 2018 privind punerea în aplicare a articolului 15 alineatul (3) din Regulamentul (UE) nr. 747/2014 privind măsuri restrictive având în vedere situația din Sudan

text:
               28.3.2018

               RO

               Jurnalul Oficial al Uniunii Europene

               L 84/13

         REGULAMENTUL DE PUNERE ÎN APLICARE (UE) 2018/512 AL CONSILIULUI
   din 27 martie 2018
   privind punerea în aplicare a articolului 15 alineatul (3) din Regulamentul (UE) nr. 747/2014 privind măsuri restrictive având în vedere situația din Sudan
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 747/2014 al Consiliului din 10 iulie 2014 privind măsuri restrictive având în vedere situația din Sudan și de abrogare a Regulamentelor (CE) nr. 131/2004 și (CE) nr. 1184/2005 (1), în special articolul 15 alineatul (3),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 10 iulie 2014, Consiliul a adoptat Regulamentul (UE) nr. 747/2014.

               (2)

               La 14 martie 2018, Comitetul Consiliului de Securitate al Organizației Națiunilor Unite instituit în temeiul punctului 5 din Rezoluția 1591 (2005) a Consiliului de Securitate al Organizației Națiunilor Unite a actualizat informațiile referitoare la trei persoane cărora li se aplică măsuri restrictive.

               (3)

               Prin urmare, anexa I la Regulamentul (UE) nr. 747/2014 ar trebui modificată în consecință,

         ADOPTĂ PREZENTUL REGULAMENT:
   Articolul 1
   Anexa I la Regulamentul (UE) nr. 747/2014 se modifică astfel cum se prevede în anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 27 martie 2018.

            Pentru Consiliu

            Președintele

         E. ZAHARIEVA

      (1)  JO L 203, 11.7.2014, p. 1.

      ANEXĂ
      Rubricile aferente persoanelor menționate mai jos se înlocuiesc cu rubricile următoare:

         „2.   ALNSIEM, Musa Hilal Abdalla

            Alias: (a) Sheikh Musa Hilal; (b) Abd Allah; (c) Abdallah; (d) AlNasim; (e) Al Nasim; (f) AlNaseem; (g) Al Naseem; (h) AlNasseem; (i) Al Nasseem.

            Desemnare: (a) fost membru al Adunării Naționale a Sudanului din districtul Al-Waha; (b) fost consilier special la Ministerul Afacerilor Federale; (c) șef suprem al tribului Mahamid din Darfurul de Nord.

            Data nașterii: (a) 1 ianuarie 1964; (b) 1959.

            Locul nașterii: Kutum.

            Adresă: (a) Kabkabiya, Sudan; (b) Kutum, Sudan (Locuiește în Kabkabiya și în orașul Kutum, Darfurul de Nord și a locuit în Khartoum).

            Cetățenie: Sudan.

            Pașaport: (a) pașaport diplomatic D014433, eliberat la 21 februarie 2013 (expirat la 21 februarie 2015);
         (b) pașaport diplomatic D009889, eliberat la 17 februarie 2011 (expirat la 17 februarie 2013).

            Numărul național de identificare: Certificat de cetățenie A0680623.

            Data desemnării de către ONU: 25 aprilie 2006.

            Alte informații: Fotografia sa este disponibilă pentru a fi inclusă în notificarea specială emisă de INTERPOL-Consiliul de Securitate al ONU. Link către notificarea specială emisă de INTERPOL – Consiliul de Securitate al ONU: https://www.interpol.int/en/notice/search/un/5795065

               Informații din rezumatul motivelor includerii pe listă comunicat de Comitetul de sancțiuni:

         Potrivit raportului Human Rights Watch, există o notă din 13 februarie 2004 din partea unui birou al administrației locale din Darfurul de Nord care solicită «unităților de securitate din localitate» să «permită mujahedinilor și voluntarilor aflați sub comanda lui Sheikh Musa Hilal să desfășoare activități în zonele din [Darfurul de Nord] și să le asigure nevoile vitale». La 28 septembrie 2005, 400 de membri ai miliției arabe au atacat satele Aro Sharrow (inclusiv tabăra de PSI), Acho și Gozmena din Darfurul de Vest. De asemenea, credem că Musa Hilal a fost prezent în timpul atacului asupra taberei de PSI din Aro Sharrow: fiul său fusese ucis în timpul atacului armatei de eliberare din Sudan asupra Shareia, deci era implicat într-o răzbunare personală. Există motive întemeiate de a crede că, în calitate de șef suprem, a avut responsabilitatea directă pentru aceste acțiuni și este răspunzător pentru încălcări ale dreptului internațional umanitar și ale dreptului internațional al drepturilor omului și pentru alte atrocități.
         3.   SHAREIF, Adam

            Alias: (a) Adam Yacub Shant; (b) Adam Yacoub.

            Desemnare: comandant al armatei de eliberare din Sudan.

            Data nașterii: 1 ianuarie 1970.

            Locul nașterii: El-Fasher.

            Cetățenie: Sudan.

            Pașaport nr.: P00182993, eliberat la 19 iulie 2010 (expirat la 18 iulie 2015).

            Numărul național de identificare: 103-0037-6235 (astfel cum este menționat în pașaport).

            Data desemnării de către ONU: 25 aprilie 2006.

            Alte informații: Se presupune că a decedat la 7 iunie 2012. Fotografia sa este disponibilă pentru a fi inclusă în notificarea specială emisă de INTERPOL-Consiliul de Securitate al ONU. Link către notificarea specială emisă de INTERPOL – Consiliul de Securitate al ONU: https://www.interpol.int/en/notice/search/un/5283783

               Informații din rezumatul motivelor includerii pe listă comunicat de Comitetul de sancțiuni:

         Soldații armatei de eliberare din Sudan, sub comanda lui Adam Yacub Shant, au încălcat acordul de încetare a focului prin atacarea unui contingent militar al guvernului din Sudan, care escorta un convoi de camioane lângă Abu Hamra, Darfurul de Nord, la 23 iulie 2005, ucigând trei soldați. După atac, au fost jefuite armele și munițiile de război care aparțineau guvernului. Grupul de experți deține informații potrivit cărora atacul din partea soldaților armatei de eliberare din Sudan a avut loc și a fost organizat în mod clar; prin urmare, a fost bine planificat. În consecință, grupul de experți a conchis că este întemeiat să se presupună că Shant, în calitate de comandant al armatei de eliberare din Sudan, trebuie să fi avut cunoștință de atac și l-a aprobat/sau l-a ordonat. Prin urmare, deține responsabilitatea directă pentru atac și îndeplinește criteriile pentru a fi inclus pe listă.
         4.   MAYU, Jibril Abdulkarim Ibrahim

            Alias: (a) General Gibril Abdul Kareem Barey; (b) «Tek»; (c) Gabril Abdul Kareem Badri.

            Desemnare: comandant al operațiunilor Mișcării naționale pentru reformă și dezvoltare.

            Data nașterii: 1 ianuarie 1967.

            Locul nașterii: El-Fasher, Darfurul de Nord.

            Cetățenie: sudaneză la naștere.

            Adresă: Tine, Sudan (Locuiește în Tine, în partea sudaneză a graniței cu Ciadul).

            Numărul național de identificare: (a) 192-3238459-9; (b) certificat de cetățenie dobândit prin naștere 302581.

            Data desemnării de către ONU: 25 aprilie 2006.

            Alte informații: Fotografia sa este disponibilă pentru a fi inclusă în notificarea specială emisă de INTERPOL-Consiliul de Securitate al ONU. Link către notificarea specială emisă de INTERPOL – Consiliul de Securitate al ONU: https://www.interpol.int/en/notice/search/un/5795071

               Informații din rezumatul motivelor includerii pe listă comunicat de Comitetul de sancțiuni:

         Mayu este responsabil de răpirea, în timpul lunii octombrie 2005, a unor membri ai personalului din Darfur al Misiunii Uniunii Africane din Sudan (AMIS). Mayu încearcă în mod deschis să blocheze misiunea AMIS prin intimidare; de exemplu, în noiembrie 2005 a amenințat cu doborârea elicopterelor Uniunii Africane în zona Jebel Moon. Prin astfel de acțiuni, Mayu a încălcat în mod clar Rezoluția 1591 a Consiliului de Securitate prin constituirea unei amenințări la adresa stabilității în Darfur și îndeplinește criteriile pentru a fi desemnat de comitet ca făcând obiectul sancțiunilor.”